PROCES VERBAL

Nr. 23 din 27.11.2013

al şedinţei Consiliului de Observatori al Instituţiei Publice Naţionale

a Audiovizualului Compania ”Teleradio-Moldova”

Au fost prezenţi

membrii Consiliului de Observatori: Viorica BOGATU, Larisa CĂLUGĂRU, Doina DELEU, Petru GROZAVU, Raisa LOZINSCHI-HADEI, Aurelia PERU-BALAN, Eugeniu RÎBCA, Vitalie ŢAPEŞ.

Au asistat:

A.Dorogan – Directorul radiodifuziunii, președintele interimar al Companiei; M. Surdu – directorul  televiziunii; G. Blanaru – director financiar;  C.Vulpe - șeful Serviciului dezvoltare strategică, alți conducători și reprezentanți ai subdiviziunilor IPNA.

Ordinea de zi publicată:

1. Caietul de sarcini al IPNA Compania „Teleradio-Moldova” pentru 2014 (proiect).
2. Diverse.

 S-a votat începerea şedinţei.

„Pentru” – unanim, 8 voturi.

S-a propus aprobarea Ordinii de zi cu următoarele modificări:

1. Alegerea secretarului ședinței Consiliului de Observatori.

2. Caietul de sarcini al IPNA Compania „Teleradio-Moldova” pentru 2014 (proiect).

3. Demersul președintelui CO.

4. Demersul directorului TV.

S-a votat: „Pentru” – 6 voturi (V.Bogatu, L.Călugăru, D.Deleu, P.Grozavu, R.Lozinschi-Hadei, A.Peru-Balan,); contra – 2 voturi (E.Rîbca, V.Țapeș).

1.Alegerea secretarului ședinței Consiliului de Observatori.

A fost propusă candidatura dnei V.Bogatu la funcţia de secretar al şedinţei.

S-a votat: „Pentru” – 6 voturi (L.Călugăru, D.Deleu, P.Grozavu, R.Lozinschi-Hadei, A.Peru-Balan, V.Țapeș); contra – 2 voturi (V.Bogatu, E.Rîbca).

2. Demersul directorului TV.

A.Peru-Balan a propus să fie examinat p.4 din agenda ședinței CO: Demersul directorului TV, M.Surdu, înregistrat cu nr. de intrare 1/68 din 22.11.2013, prin care se solicită delegarea unui membru în Comitetul de organizare a concursului „Eurovision 2014”, etapa națională.

D.Deleu a propus să fie delegată în Comitetul de organizare a Concursului „Eurovision 2014” L.Călugăru.

A.Peru-Balan a supus votului un proiect de hotărâre în acest sens.

S-a votat: „pentru” – 6 voturi (V.Bogatu, L.Călugăru, D.Deleu, P.Grozavu R.Lozinschi-Hadei, A.Peru-Balan,); „contra” – 2 votuir (E.Rîbca, V.Ţapeş).

3. Caietul de sarcini al IPNA Compania „Teleradio-Moldova” pentru 2014 (proiect).

A.Dorogan a spus că este al 5-lea proiect al Caietului de sarcini elaborat de actuala administrație, aceasta fiind nevoită să elaboreze și Caietul de sarcini pentru 2010, în virtutea demiterii fostei conduceri a Companiei. Caietul de sarcini al IPNA Compania „Teleradio-Moldova” pentru 2014 (proiect) este elaborat în baza structurii recomandate de Consiliul de Observatori, reprezintă un produs comun al tuturor subdiviziunilor și a fost suspus dezbaterilor publice.                  

A.Peru-Balan a spus că a discutat cu ministrul Finanțelor V.Arapu, care este de părerea că IPNA Compania „Teleradio-Moldova” dispune de suficiente alocații de la bugetul de stat și că problema Companiei este gestionarea proastă a mijloacelor financiare. El consideră un lux intenția de a face studiouri de milioane de lei și a sugerat ca membrii CO să reiasă dintr-un buget de 82 milioane de lei pentru Caietul de sarcini 2014 și nu din 139 de milioane prevăzute de proiectul elaborat. A.Dorogan nu a fost de acord cu această poziție, afirmând că toate televiziunile publice beneficiază de studiouri moderne. A. Dorogan a afirmat că „Teleradio-Moldova” se află sub control parlamentar și s-ar putea ca Parlamentul să facă rectificări la buget, astfel ca cele 82 milioane să fie ulterior suplinite.

Membrii CO au discutat pe capitole Caietul de sarcini.

În ce privește capitolul Politici (obiective) editoriale ale IPNA Compania „Teleradio-Moldova” pentru anul 2014, s-a discutat în controversă despre prioritățile Companiei ale Radio Moldova și TV Moldova 1, în special în ce privește lansarea Radio Moldova Copii on-line, Centrul de producere a filmelor documentare la TV și Eurovision.

Petru Grozavu a solicitat ca pe lista priorităților anului să figureze și sarcini de ordin editorial pentru Radio și TV, nu doar de ordin tehnic, financiar sau de infrastructură.

Cu referire la lansarea Radio Moldova Copii on-line și Centrul de producere a filmelor documentare la TV, Grozavu a propus ca acestea să fie excluse din prioritățile anului ale IPNA Teleradio-Moldova, și să fie transferate separat pe lista de priorități ale Radio și TV.

A.Peru-Balan a supus votului un proiect de hotărâre, potrivit căreia, din compartimentul PRIORITĂȚILE ANULUI al Caietului de sarcini al IPNA Compania „Teleradio-Moldova” pentru anul 2014 se exclude sintagma „să continue procesul de diversificare a ofertei audiovizuale, inclusiv prin crearea serviciului de programe Radio Moldova Copii și a Studioului de producere a filmelor documentare”, aceste obiective figurând în lista de priorități ale Radio Moldova și TV Moldova  1.

S-a votat „pentru” – unanim, 8 voturi.

A.Peru-Balan a supus votului proiectul hotărârii, potrivit căreia,  în compartimentul PRIORITĂȚILE ANULUI al Caietului de sarcini al IPNA Compania „Teleradio-Moldova” pentru anul 2014 să  fie inclusă sintagma „renovarea şi lansarea  studioului Nr. 1 al TV Moldova 1.

S-a votat „pentru” – 5 voturi (V.Bogatu, D.Deleu, R.Lozinschi-Hadei, A.Peru-Balan, V.Ţapeş); „contra” – 3 voturi (L.Călugăru, P.Grozavu, V.Țapeș).

Membrii CO au propus și votat cu majoritate de voturi, excluderea din compartimentul PRIORITĂȚILE ANULUI, din punctul referitor la creșterea vizibilității instituției, a cuvântului „muzicale”.

Membrii CO au discutat capitolul Politici (obiective) editoriale ale Radio Moldova. C.Vulpe a menționat că în ce privește prioritățile Radio Moldova, membrii CO nu au avut obiecții la ședința anterioară. 

După cum a obiectat P. Grozavu, Caietul de Sarcini este unul abstract, fără să țină cont de realitățile bugetului (proiectului de buget) și de nevoile editoriale ale  Companiei  pentru 2014 (schimbarea la față a TRM). De aceea, - susține Grozavu, - la ziua de azi este foarte greu să ne putem determina ce poate și ce nu poate rămâne prioritar ca sarcini pentru 2014.

A. Dorogan a explicat că, în funcție de bugetul care va fi aprobat de Parlament, Caietul de Sarcini va fi corectat.  

D.Deleu a spus că totuși nu-s formulate corect prioritățile financiare ale Radio Moldova și că nu e clar ce înseamnă „diminuarea prețului de cost al produselor mediatice prin eficientizarea locurilor de muncă și prin optimizarea spațiilor de producție”.

I.Bunduchi a explicat că se are în vedere amplasarea mai compactă și mai rațională a angajaților radio pentru propriul lor confort, dar și pentru a elibera spații, care, eventual, ar putea fi date în arendă. Toate acestea țin de cheltuielile indirecte ale costurilor de producție.

În contextul dezbaterilor privind prioritățile Radio Moldova pentru 2014, A.Dorogan a spus că în 2013 s-au procurat deja echipamente pentru Radio Moldova Tineret și Radio Moldova Copii.

M.Surdu a fost de părerea că TV Moldova 1 este dezavantajată în raport cu Radio Moldova, în privința procurării de echipamente noi, inclusiv de computere.

A.Peru-Balan a solicitat o informație, pentru viitoarea ședință a CO, despre renovarea parcului de computere la TV.

A.Dorogan a propus să fie inclusă drept una din prioritățile TV pentru 2014 procurarea de computere.

L.Călugăru a obiectat lipsa lui C.Marin, I.Cârlig, V.Guțu în momentele când se discută probleme stringente pentru Companie.

R.Lozinschi a întrebat dacă  38 de milioane destinate Radio Moldova în 2014, din 82 de milioane prevăzute pentru Companie, nu e prea mult. E.Rîbca a precizat că e vorba de 38 de milioane în raport cu 139 milioane.

V.Bogatu a declarat că susține lansarea Radio Moldova Copii, deoarece radiodifuzorul public este singurul pe piața audiovizuală cu o experiență atât de bogată de realizare a emisiunilor pentru copii și că e firesc să dezvolte acest segment. Ea a spus că documentarele despre personalități remarcabile și evenimente memorabile, anunțate în Caietul de sarcini, subscriu la misiunea unei tv publice, de aceea e rezonabilă reanimarea genului respectiv la TV Moldova 1 prin crearea Centrului de filme documentare.

Membrii CO au examinat  capitolul Politici (obiective) editoriale ale TV Moldova 1.

Membrii CO au discutat despre posibilitatea asigurării unei ore în plus de emisie originală tv pe zi, precum e stipulat în Caietul de sarcini, despre posibilitățile de retehnologizare a Studioului nr.1 a TV Moldova 1. Ei au solicitat explicații, de ce se pledează pentru o Agenție de publicitate la TV în momentul în care există Departamentul marketing, pe cât de rezonabilă a fost crearea unei Direcții comune sport radio/tv ș.a.

A.Peru-Balan a solicitat pentru ședința viitoare a CO un raport de dare de seamă privind activitatea de un an al Direcției comune sport radio/tv.

A.Peru-Balan a supus votului proiectul hotărârii, prin are, în compartimentul Politici (obiective) editoriale ale TV Moldova 1, priorități tehnice, se include sintagma „Completarea parcului de camere mobile și calculatoare”.    

S-a votat „Pentru” – 6 voturi (V.Bogatu, L.Călugăru, P.Grozavu, R.Lozinschi-Hadei, A.Peru-Balan, V.Ţapeş); „contra” – 2 voturi (E.Rîbca, D.Deleu).

A.Peru-Balan, a propus, la sugestia membrilor CO, excluderea din anexele la Caietul de sarcini al IPNA Compania Teletadio-Moldova” pentru 2014  a anexei Grila-Cadru a TV Moldova 1.

S-a votat „Pentru” – 6 voturi (V.Bogatu, L.Călugăru, P.Grozavu, R.Lozinschi-Hadei, A.Peru-Balan, E.Rîbca, V.Ţapeş); „contra” – 2 voturi (D.Deleu, P.Grozavu).

Membrii CO au adresat întrebări despre pregătirile de Concursul Eurovision 2014. M.Surdu pledează pentru ca toate mijloacele de la sponsori să fie transferate pe contul TV și nu direct către furnizorii de servicii, pentru ca televiziunea să beneficieze mai consistent de pe urma concursului respectiv.

L.Călugăru a spus că deplasările ar trebui să fie contractate bilateral prin licitație.

R.Lozinschi-Hadei a solicitat ca administrația să elaboreze un proiect al Caietului de sarcini în care bugetul IPNA Compania „Teleradio-Moldova” pentru anul 2014 să fie ajustat în conformitate cu suma alocată în proiectul Legii Bugetului de Stat pe 2014, aprobat în ședința de Guvern din 27 noiembrie 2013.

A fost supus votului un proiect de hotărâre în acest sens.

S-a votat „pentru” – 5 voturi (V.Bogatu, R.Lozinschi-Hadei, A.Peru-Balan, E.Rîbca, V.Ţapeş); „contra” – 3 voturi (L.Călugăru, D.Deleu, P.Grozavu).

L.Călugăru a solicitat explicații în legătură cu faptul că V.Cojocaru citește texte la Russkoie Radio.

A.Peru-Balan a solicitat explicații, potrivit demersului său, în legătură cu faptul că V.Guțu sonorizează informații la aici.md. A.Dorogan a spus că solicitarea e în curs de examinare.

A.Peru-Balan a supus votului încheierea ședinței.

S-a votat „pentru” – unanim, 8 voturi.

Durata ședinței: 15.10 -19.10

Au semnat:

1. Aurelia PERU-BALAN    _______Preşedintele Consiliului de Observatori

2. Viorica BOGATU   ______ Secretarul şedinţei Consiliului de Observatori

3. Larisa CĂLUGĂRU ____________

4. Doina DELEU _________________

5. Petru GROZAVU ________

6. Raisa LOZINSCHI-HADEI _________


7. Eugen RÎBCA _____________________

8. Vitalie ŢAPEŞ ___________________

